Πληροφορίες: Χριστίνα Σαμαρά

ΕΞΑΙΡΕΤΙΚΑ ΕΠΕΙΓΟΝ

**Αθήνα:** 13.09.2023

**Αρ. Πρωτ.:** 1394

ΠΡΟΣ: -κ. Ν. Δένδια, Υπουργό Εθνικής Άμυνας -κ. Α. Γεωργιάδη, Υπουργό Εργασίας και Κοινωνικής Ασφάλισης -κ. Ι. Οικονόμου, Υπουργό Προστασίας του Πολίτη -κ. Β. Κικίλια, Υπουργό Κλιματικής Κρίσης και Πολιτικής Προστασίας

**ΚΟΙΝ: «Πίνακας Αποδεκτών»**

ΘΕΜΑ: «Κρίνεται επιβεβλημένη η άμεση ψηφιοποίηση των αποφάσεων πιστοποίησης αναπηρίας από επιτροπές ΑΣΥΕ, ΑΑΥΕ, ΑΝΥΕ, Ελληνικής Αστυνομίας και Πυροσβεστικού Σώματος για την έκδοση Κάρτας Αναπηρίας**»**

**Κύριοι Υπουργοί,**

Η Εθνική Συνομοσπονδία Ατόμων με Αναπηρία (Ε.Σ.Α.μεΑ.), αποτελεί την τριτοβάθμια Οργάνωση των ατόμων με αναπηρία, χρόνιες παθήσεις και των οικογενειών τους στη χώρα και αναγνωρισμένο Κοινωνικό Εταίρο της ελληνικής Πολιτείας σε ζητήματα αναπηρίας.

Κύρια αποστολή της είναι η καταπολέμηση των διακρίσεων σε βάρος των ατόμων με αναπηρία, χρόνιες παθήσεις και των οικογενειών τους και η προώθηση, προστασία και απόλαυση των ανθρωπίνων και συνταγματικά κατοχυρωμένων δικαιωμάτων τους. Όσον αφορά στα ανθρώπινα δικαιώματα των ατόμων με αναπηρία, αυτά κατοχυρώνονται με τη Σύμβαση του Οργανισμού των Ηνωμένων Εθνών για τα Δικαιώματα των Ατόμων με Αναπηρία, που η χώρα μας μαζί με το Προαιρετικό της Πρωτόκολλο επικύρωσε με τον Ν. 4074/2012.

Με την υπ’ αριθ. πρωτ. 1783/06.12.2022 επιστολή μας, είχαμε απευθυνθεί στους αρμόδιους Υπουργούς της κυβέρνησης για την άμεση ψηφιοποίηση των πιστοποιήσεων αναπηρίας που έχουν εκδοθεί ή και εκδίδονται από τις Ανώτατες Υγειονομικές Επιτροπές Στρατού, Ναυτικού, Αεροπορίας, της Ελληνικής Αστυνομίας ή του Πυροσβεστικού Σώματος κατά τα πρότυπα των ΚΕΠΑ, ώστε να καταστούν δικαιούχοι της Κάρτας Αναπηρίας και οι πολίτες με αναπηρία που έχουν εξεταστεί από τις προαναφερόμενες επιτροπές.

Με το παρόν έγγραφό μας επανερχόμαστε στο ίδιο ζήτημα, το οποίο δεν έχει επιλυθεί έως σήμερα, με αποτέλεσμα να μην είναι εφικτή η έκδοση κάρτας αναπηρίας σε άτομα που διαθέτουν γνωματεύσεις αναπηρίας από τις προαναφερόμενες επιτροπές, οι οποίες δεν είναι διαθέσιμες σε ψηφιακή μορφή και δεν μπορεί το σύστημα να τις ανασύρει ηλεκτρονικά.

Η μη κατοχή Κάρτας Αναπηρίας, αποκλείει τους προαναφερόμενους πολίτες από οποιαδήποτε παροχή συνδέεται με την εν λόγω Κάρτα και συνιστά διακριτική μεταχείριση σε βάρος τους, αφού τους υποχρεώνει να συνεχίσουν να επιδεικνύουν την απόφαση πιστοποίησης αναπηρίας, εκθέτοντας τα προσωπικά τους δεδομένα, σε πληθώρα υπηρεσιών που ζητούν απόδειξη της αναπηρίας τους και επίσης τους στερεί το δικαίωμα εξυπηρέτησης κατά προτεραιότητα από όλες τις υπηρεσίες,

Την προαναφερόμενη θέση της Ε.Σ.Α.μεΑ. υποστηρίζει και ο Συνήγορος του Πολίτη στην υπ΄αριθ. πρωτ. 307924/21310/2023 επιστολή του, προς τη Διεύθυνση Υγειονομικού ΓΕΣ, την οποία σας επισυνάπτουμε.

**Κύριοι Υπουργοί,**

Ως εκ τούτου απευθυνόμαστε σε εσάς και ζητάμε την εξέταση του εν λόγω ζητήματος για την άμεση ψηφιοποίηση των πιστοποιήσεων αναπηρίας που έχουν εκδοθεί και εκδίδονται από τις Ανώτατες Υγειονομικές Επιτροπές Στρατού, Ναυτικού, Αεροπορίας, της Ελληνικής Αστυνομίας ή του Πυροσβεστικού Σώματος κατά τα πρότυπα των ΚΕΠΑ, ώστε να καταστούν δικαιούχοι της Κάρτας Αναπηρίας και οι εκατοντάδες πολίτες με αναπηρία που έχουν εξεταστεί από τις προαναφερόμενες επιτροπές,

Με τη βεβαιότητα ότι αντιλαμβάνεστε την σοβαρότητα του προβλήματος, αναμένουμε ενημέρωση για τις ενέργειές σας.

**Με εκτίμηση**

**Ο Πρόεδρος**

****

**Ι. Βαρδακαστάνης**

**Ο Γεν. Γραμματέας**

****

**Β. Κούτσιανος**

**Πίνακας Αποδεκτών:**

* Γραφείο Υφυπουργού Εθνικής Άμυνας, κ. Ι. Κεφαλογιάννη
* Γραφείο Υφυπουργού Εργασίας και Κοινωνικής Ασφάλισης, κ. Β. Σπανάκη
* Γραφείο Υφυπουργού Κοινωνικών Ασφαλίσεων, κ. Π. Τσακλόγλου
* Γραφείο Υφυπουργού Προστασίας του Πολίτη, κ. Κ. Κατσαφάδου
* Γραφείο Υφυπουργού Κλιματικής Κρίσης και Πολιτικής Προστασίας, κ. Ε. Τουρνά
* Αρχηγό ΓΕΕΘΑ
* Αρχηγούς ΓΕΣ, ΓΕΑ, Στόλου
* Αρχηγό Ελληνικής Αστυνομίας
* Αρχηγό Πυροσβεστικού Σώματος
* Οργανώσεις Μέλη της Ε.Σ.Α.μεΑ.

|  |  |
| --- | --- |
| Λογότυπο προσβάσιμου εγγράφου MS Word (*.docx) | **Προσβάσιμο αρχείο Microsoft Word (\*.docx)**  Το παρόν αρχείο ελέγχθηκε με το εργαλείο ***Microsoft Accessibility Checker*** και δε βρέθηκαν θέματα προσβασιμότητας. Τα άτομα με αναπηρία δε θα αντιμετωπίζουν δυσκολίες στην ανάγνωσή του. |